322/2017

Kærður var úrskurður héraðsdóms þar sem H og A var gert að greiða K og Ó 800.000 krónur í málskostnað í máli sem rekið hafði verið á milli aðilanna vegna galla í fasteign, en málinu hafði að öðru leyti verið lokið með réttarsátt. Í dómi Hæstaréttar var málskostnaður felldur niður með vísan til aðdraganda málsins, niðurstöðu þess og 3. mgr. 130. gr. laga nr. 91/1991.

Dómur Hæstaréttar.

Mál þetta dæma hæstaréttardómararnir G-kvk-nf B-kvk-nf, B-kk-nf B-kk-nf og K-kk-nf A-kk-nf.

Sóknaraðilar skutu málinu til Hæstaréttar með kæru 16. maí 2017, en kærumálsgögn bárust réttinum 26. sama mánaðar. Kærður er úrskurður Héraðsdóms Suðurlands 4. maí 2017 þar sem sóknaraðilum var gert að greiða varnaraðilum 800.000 krónur í málskostnað. Kæruheimild er í g. lið 1. mgr. 143. gr. laga nr. 91/1991 um meðferð einkamála. Sóknaraðilar krefjast þess að varnaraðilar verði „dæmd til greiðslu málskostnaðar bæði í aðalsök og gagnsök“. Þá krefjast þeir kærumálskostnaðar.

Varnaraðilar krefjast staðfestingar hins kærða úrskurðar og kærumálskostnaðar.

Svo sem fram kemur í hinum kærða úrskurði keyptu varnaraðilar fasteignina að Tjaldhólum 21 á Selfossi af sóknaraðilum 22. janúar 2016 og fengu hana afhenta 5. maí sama ár. Skömmu eftir afhendingu eignarinnar beindu varnaraðilar erindi til sóknaraðila þar sem þau gerðu athugasemdir við ástand þaks hússins. Vísuðu varnaraðilar í þeim efnum til skýrslu svokallaðs fasteignamatsfræðings sem þau höfðu aflað, en þar kom meðal annars fram að töluverður raki mældist í þakrými hússins og að mestallt timbur í þakklæðningunni væri þakið myglusvepp. Þá væri einnig kominn myglusveppur í burðarvirki þaksins. Væri því nauðsynlegt að fjarlægja allt járn og pappa af þakinu, hreinsa allan myglusvepp af burðarvirkinu og endurnýja alla einangrun og klæðningu á þaki. Með bréfi 13. júlí 2016 buðu sóknaraðilar helmings afslátt af eftirstöðvum kaupverðs fasteignarinnar, eða sem nam 500.000 krónum, til lúkningar á málinu. Því boði höfnuðu varnaraðilar með bréfi sama dag og boðuðu jafnframt að þau myndu óska eftir dómkvaðningu matsmanns til að leggja mat á umfang og kostnað þeirra viðgerða sem fram þyrftu að fara.

Með matsbeiðni 11. október 2016 óskuðu varnaraðilar eftir því að dómkvaddur yrði sérfróður og óvilhallur matsmaður til að staðreyna þá galla sem fasteignin væri haldin og meta fjártjón þeirra af þeim sökum. Voru byggjandi hússins og byggingarstjóri þess matsþolar samkvæmt beiðninni auk sóknaraðila. Með stefnu, birtri 13. október 2016, höfðuðu sóknaraðilar mál þetta á hendur varnaraðilum til heimtu eftirstöðva kaupverðs fasteignarinnar. Með gagnstefnu, birtri 16. nóvember sama ár, höfðuðu varnaraðilar gagnsök á hendur sóknaraðilum og kröfðust skaðabóta úr hendi þeirra án tiltekinnar fjárhæðar en tóku fram að endanleg fjárhæð skaðabótakröfunnar yrði sett fram þegar matsgerð lægi fyrir.

Hinn dómkvaddi matsmaður skilaði mati sínu 10. febrúar 2017. Var það niðurstaða hans að það myndi kosta 4.276.000 krónur, að meðtöldum virðisaukaskatti, að framkvæma nauðsynlegar endurbætur á þaki hússins. Að matsgerðinni fenginni greiddi Tryggingamiðstöðin hf. bætur samkvæmt henni til varnaraðila, úr lögboðinni starfsábyrgðartryggingu byggingarstjóra hússins. Gerðu aðilar í kjölfarið réttarsátt þar sem varnaraðilar féllust á að greiða sóknaraðilum eftirstöðvar kaupverðs fasteignarinnar. Þá lögðu aðilar ágreining um málskostnað í úrskurð dómsins.

Svo sem fyrr greinir var sóknaraðilum gert að greiða varnaraðilum 800.000 krónur í málskostnað með hinum kærða úrskurði og leita sóknaraðilar endurskoðunar á þeirri niðurstöðu.

Að virtum þeim aðdraganda málsins sem hér hefur verið lýst sem og niðurstöðu þess þykir rétt að málskostnaður milli aðila falli niður bæði í aðalsök og gagnsök, sbr. 3. mgr. 130. gr. laga nr. 91/1991.

Varnaraðilum verður gert að greiða sóknaraðilum kærumálskostnað eins og í dómsorði greinir.

Dómsorð:

Málskostnaður í héraði fellur niður.

Varnaraðilar, K-kvk-nf Ö-kvk-nf M-kvk-nf og Ó-kk-nf J-kk-nf H-kk-nf, greiði óskipt sóknaraðilum, H-kvk-þgf V-kvk-þgf G-kvk-þgf og A-kk-þgf K-kk-þgf Þ-kk-þgf, sameiginlega 350.000 krónur í kærumálskostnað.